
COMUNICAT DE PRESĂ

Joi, 28.08.2025

Colecția publică a Municipiului Târgu Mureș expusă la Galeria Cetății 
în cadrul expoziției „Nașterea unei colecții publice – Moștenirea și prezența artei transilvănene în secolul XXI”

Vineri, 29 august 2025, ora 18.00, Galeria Cetății găzduiește vernisajul expoziției „Nașterea unei colecții publice – Moștenirea și prezența artei transilvănene în secolul XXI”, un eveniment ce valorifică patrimoniul local și prezintă Colecția publică a Municipiului Târgu Mureș.

Expoziția aduce în atenția publicului o incursiune relevantă și emoționantă în universul artei transilvănene, cu un accent special pe patrimoniul Școlii de la Baia Mare – una dintre cele mai influente mișcări artistice din Europa Centrală și de Est. De-a lungul timpului, peste 3.500 de artiști plastici și-au lăsat amprenta aici, făcând din această școală un simbol al creativității și al diversității.

Colecția publică a Municipiului Târgu Mureș, constituită într-un interval relativ scurt de timp, reușește să surprindă această moștenire artistică și să o transmită mai departe. Ea nu este doar o acumulare de opere, ci un gest de responsabilitate culturală: asumarea faptului că orașul are menirea de a proteja, a arăta și a împărtăși patrimoniul său cu comunitatea.

Scopul acestui eveniment este promovarea colecțiilor publice. Adăugarea de vizibilitate colecției municipale întărește statutul Târgu Mureșului ca centru de cultură și creează premise pentru dezvoltarea viitoare a patrimoniului artistic. Prin această deschidere, patrimoniul local devine nu doar protejat, ci și trăit, înțeles și iubit de comunitate. O colecție publică devine vie atunci când este iubită și înțeleasă. Iar cea mai de preț moștenire pe care o putem lăsa este aceasta: conștiința că arta ne leagă, ne definește și ne dă sens.
Vernisajul expoziției temporare ”Nașterea unei colecții publice – Moștenirea și prezența artei transilvănene în secolul XXI” are loc vineri, 29 august 2025, ora 18.00 la Galeria Cetății. În deschidere vor lua cuvântul dl. Soós Zoltán - Primarul Municipiului Târgu Mureș,  dl. Robert Ștrebeli - curatorul expoziției și manager al Muzeului Județean de Artă «Centrul Artistic Baia Mare», d-ra Márton Adrienne – curator din partea Centrului de Cultură, Artă și Agrement Târgu Mureș. Vernisajul expoziției va fi îmbogățit cu momente în care arta și muzica se vor împleti armonios. Programul vernisajului va include și un tur ghidat al expoziției, susținut de curatorul acesteia, dl. Robert Ștrebeli, care va oferi publicului o prezentare detaliată a conceptului curatorial și a lucrărilor expuse.
Expoziția va fi deschisă publicului până la data de 5 octombrie 2025 și poate fi vizitată în timpul programului obișnuit de funcționare al Galeriei Cetății, de marți până duminică, între orele 10.00 – 18.00. Intrarea este liberă.

_________________
„Nașterea unei colecții publice – Moștenirea și prezența artei transilvănene în secolul XXI”
• Vernisaj: Vineri, 29 august ora 18.00
• Locație: Galeria Cetății (în incinta Cetății Medievale din Târgu Mureș)
• Curator: Ștrebeli Robert

• Curator din partea Centrului de Cultură, Artă și Agrement Târgu Mureș: Márton Adrienne
• Organizator: Centrul de Cultură, Artă și Agrement Târgu Mureș în parteneriat cu Primăria Municipiului Târgu Mureș
• Perioada de vizitare: 29.08.2025 – 05.10.2025
• Intrarea liberă

